༄༅། །ཚར་ཆེན་བློ་གསལ་རྒྱ་མཚོའི་གསུང་མགུར་ལས་ཞལ་གདམས་འགའ་ཞིག་ཟུར་དུ་བཀོལ་བ།།
༈ །ན་མོ་གུ་རུ་ཝེ། བཀའ་དྲིན་འཁོར་མེད་ཁ་འུ་པ། །ཕ་ཀུན་སྤང་ཆོས་རྗེའི་ཞབས་ལ་འདུད། །ཁྱོད་དད་ལྡན་སློབ་མས་སྐུལ་བའི་ངོར། །སྤྲང་ཁོ་བོའི་རྟོགས་བརྗོད་ཚིག་འགའ་སྨྲ། །ང་སྔོན་ཆད་དགེ་བའི་འཕེན་ཤུགས་ཀྱིས། །རྟེན་དལ་འབྱོར་རྡོ་རྗེའི་ལུས་མཆོག་ཐོབ། །རྗེ་ཚད་ལྡན་བླ་མས་རྗེས་སུ་བཟུང་། །ཆོས་རྡོ་རྗེ་ཐེག་པའི་ཡང་སྙིང་ཐོབ། །གནས་རི་ཁྲོད་དབེན་པའི་བས་མཐའ་བརྟེན། །ལམ་རིམ་པ་གཉིས་ལ་འབད་རྩོལ་བྱས། །ཉམས་བན་བུན་གྱི་སྣང་བ་ཅི་ཡང་ཤར། །དེ་སྔོན་ཆད་བྱུང་བའི་གླེང་གཞི་ཡིན། །དུས་དེང་སང་གི་གནས་ལུགས་བཤད་པ་ན། །གདོན་ཆོས་བརྒྱད་ཀྱི་འབྱུང་པོས་སྙིང་ལ་བཏབ། །ཟས་སྐོར་ཟས་ཀྱི་དུག་ཆུས་ཤེཾས་པཾ་སྨྱོསཾ། །སེམས་སྙོམ་ལས་ཀྱི་མལ་ནས་ལོང་དུས་མེད། །དོན་གནོག་ཆུང་གི་ཁེ་ཉེན་རྩི་རྩི་ནས། །དགྲ་འཆི་བདག་གིས་སྦར་འཛིད་བྱས་ཀྱི་དོགས། །ང་བསམ་བཞིན་དུ་སྙིང་ཁོང་ཆུ་ལས་གྲང་། །དེ་ད་ལྟའི་རྣམ་ཐར་ལྷུག་པ་ཡིན། །ད་ཚེ་གཞུག་ལ་རེ་སྨོན་འདི་ལྟར་ཡོད། །དོན་ཚེ་འདིའི་རེ་ལྟོས་རྒྱང་སྟེ་སྐྱུར། །ཁོང་མགོ་ནག་མི་ཡི་ཁྱུ་ནས་བུད། །གནས་ངེས་མེད་ཀྱི་རི་ཁྲོད་སྟོང་པ་རུ། །ཟས་ཞེན་མེད་ཀྱི་རྩ་དང་ལྡུམ་བུ་ཟ། །ལམ་འཁྲུལ་མེད་ཀྱི་རིམ་གཉིས་རྣལ་འབྱོར་ལ། །སེམས་རྩེ་གཅིག་ཏུ་ཡེངས་མེད་ལྷུག་པར་འཇོག །རྐྱེན་གང་ཤར་གྱི་སྣང་བ་ལམ་དུ་ཁྱེར། །དུས་འཆི་བ་ནམ་ཡོང་གི་དགུག་སྡོད་བྱེད། །རྗེ་བླ་མའི་དགོངས་རྫོགས་དེ་ལ་བྱེད། །མ་ཁམས་གསུམ་འགྲོ་བའི་དྲིན་ལན་འཇལ། །ཁྱེད་དད་ལྡན་སློབ་མའི་དཀོར་སྦྱོང་ཡིན། །དེ་ཐུགས་ལ་ཞོག་ཅིག་སློབ་བུ་རྣམས། །སེམས་དེ་ལ་འགྲོ་ན་དེ་བཞིན་མཛོད། །སྤྲང་རེ་སྨོན་འགྲུབ་པའི་བཀྲ་ཤིས་ཤོག །ཅེས་རྒྱལ་ཁམས་པས་རང་གི་ཚེ་འདིའི་ཐོག་མཐའ་བར་གསུམ་གྱི་རྟོགས་བརྗོད་སེམས་ལ་ཤར་བ། སྒྲོ་སྐུར་མེད་པར་ལྷུག་པར་སྨྲས་པ་དགེའོ། །བཀྲ་ཤིས།།